

****

**Tlačová správa**

**Bratislava 20.04.2017**

**Mimovládny sektor v správe o aktivitách integrácie Rómov vyzdvihol vo viacerých lokalitách úspech.**

**Monitorovaciu správu k zavádzaniu opatrení Národnej stratégie integrácie Rómov** na Slovensku vydáva konzorcium 7 mimovládnych organizácií.

Správa, **pripravená pre Európsku komisiu**, si všíma, že **napriek celkovému pomalému progresu** a neschopnosti Slovenska efektívne a rýchlo čerpať existujúce finančné zdroje z Európskych štrukturálnych fondov, **aktívne obce a mimovládne organizácie** dlhodobo pracujúce v niektorých lokalitách dosiahli hmatateľný úspech. Jannet Knappeková a Adrián Berky z komunitného centra vo Veľkom Krtíši však dodávajú: „*Zavádzanie opatrení do praxe či čerpanie eurofondov je však len na (svoj)vôli miest a obcí a snahe mimovládnych organizácií ako je tá naša, ktorá za viac ako 10 rokov pomohla takmer tisícke ľudí zredukovať dlhy, svojpomocne si zlepšiť bývanie a mnohým získať zamestnanie*.“

Správa upozorňuje, že sú aj obce a mestá, ktoré nemajú záujem vytvoriť príležitosť, aby si Rómovia sami dokázali pomôcť. Naopak situáciu riešia odopieraním prístupu k verejným službám, pitnej vode alebo násilným vysťahovávaním. Jarmila Vaňová z košickej organizácie ROMED konštatuje, že „ *aj v prípade úspešných obcí akým je Hlinné, ktoré správa analyzuje, je* ***však kľúčové, aby sa zapojili do tohto úsilia všetci aktéri – mestá, štátna správa, mimovládky a samotní Rómovia****.* ***Najmä v oblasti vzdelávania obce, kde sú iba tzv. rómske školy, nedokážu samé túto situáciu zmeniť.*** *Výsledkom je, že viac Rómov pracuje, zlepšili si bývanie,* ***ale ich deti nemajú šancu dostať sa na stredné******a vysoké školy, kde by dosiahli adekvátne vzdelanie na kvalifikovanú prácu, ktorá je cestou z chudoby****.“* Zuzana Havírová zo skalického Rómskeho advokačného a výskumného strediska upozorňuje, že „***vzdelávanie rómskych detí je oblasť, kde naďalej fatálne zlyhávame****.“ Dodáva: „Je smutné, že ministerstvo školstva nemá žiadny reálny plán ako situáciu riešiť. U našich susedov v Čechách a Maďarsku prijali zásadné reformy, či už špeciálneho školstva alebo vzdelávania v rannom detstve. Skúsenosti týchto krajín alebo našich mimovládok, ktoré otestovali úspešne metódy podpory znevýhodnených detí však ministerstvo asi nezaujímajú*.“

Správa sa okrem vzdelávania, riadenia politík začleňovania, čerpania fondov, zameriava na pretrvávajúci problém volebnej korupcie, diskrimináciu, anticiganizmus a **tiež znepokojujúce prípady policajného násilia a brutality v rómskych osadách**. „*Tieto prípady opätovne poukazujú na potrebu* ***vytvoriť nezávislú inštitúciu****, ktorá bude vyšetrovať podozrenia polície z nezákonných postupov,*“ konštatuje Braňo Tichý z organizácie Človek v ohrození.

Správu pripravili:

Asociácia pre kultúru, vzdelávanie a komunikáciu (ACEC), Centrum pre výskum etnicity a kultúry (CVEK), Človek v ohrození, Komunitné centrum menšín, Roma Media – ROMED, Rómska platforma, Rómske advokačné a výskumné stredisko.

Monitorovacia správa je dostupná

**v slovenskom jazyku tu**: http://cvek.sk/publikacie/

**v anglickom jazyku tu:** http://cvek.sk/en/publications/

**Kontakt pre média:**

**Jarmila Lajčáková, 0903 408 622 jlajcakova@cvek.sk**

**Zuzana Havírová, 0903 252 485** [**havir.zuzana@gmail.com**](mailto:havir.zuzana@gmail.com)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Monitorovacia správa sa zameriava na štrukturálne a horizontálne predpoklady úspešnej implementácie národnej stratégie integrácie Rómov na Slovensku a to konkrétne na riadenie a celkový rámec verejných politík v tejto oblasti, boj proti diskriminácii a anticiganizmu a na oblasť vzdelávania. Správa tiež obsahuje dve prípadové štúdie, z lokalít Veľký Krtíš a Hlinné, na ktorých ilustruje potenciál a obmedzenia slovenských integračných politík v praxi. Správa bola pripravená ako súčasť pilotného projektu rómskeho občianskeho monitoringu v 27 krajinách EÚ. Je financovaná Európskou komisiou, Generálnym riaditeľstvom spravodlivosť a spotrebitelia. Projekt je koordinovaný Stredoeurópskou univerzitou, Centrom pre štúdium verejných politík v partnerstve s Európskou sieťou lokálnych rómskych organizácií (ERGO Network), Európskeho centra pre práva Rómov (ERRC), Fundación Secretariado Gitano (FSG) a Rómskym vzdelávacím fondom (REF) a je implementovaný približne 90 mimovládnymi organizáciami (MVO) a expertmi z 27 členských štátov. Informácie o projekte a správy s ďalších krajín sú tu: <https://cps.ceu.edu/roma-civil-monitor>